**Գավառ համայնքի ղեկավարի կրթության, մշակույթի և սպորտի գծով օգնականի**

***Կիսամյակային հաշվետվություն***

2020 թվականի հունվարից հուլիսն ընկած ժամանակահատվածում Գավառ համայնքում մշակութային կյանքի ակտիվացման նպատակով իրականացվել են հետևյալ միջոցառումները՝

* *Հունվարի 28, Հայոց բանակի օր-* միջոցառմանը ներգրավվել են Գավառի համայնքապետարանի ենթակայությամբ գործող 5 կրթամշակութային հաստատությունների սաներ, տեղական և պետական կազմակերպությունների ներկայացուցիչներ, ազատամարտիկներ, զոհված ազատամարտիկների ընտանիքի անդամներ, զինծառայողների ընտանիքի անդամներ, համայնքի բնակիչներ, թվով՝ շուրջ 150 մասնակից։
* *Տյառնընդառաջ –* միջոցառումը կազմակերպվել է Հայ առաքելական եկեղեցու Գեղարքունյաց թեմի հետ համատեղ, միջոցառմանը մասնակցել են 2019-2020 թվականի ընթացքում Գավառում պսակադրված զույգեր, համայնքային և պետական ենթակայության կազմակերպությունների ներկայացուցիչներ, համայնքի բնակիչներ։ Միջոցառման ընթացքում Գավառի Սուրբ Աստվածածին եկեղեցում մատուցվել է պատարագ, իրականացվել նորապսակների օրհնության կարգ։ Գավառ համայնքի ղեկավարի կողմից նորապսակները ստացել են խորհրդանշական հուշանվերներ։ Միջոցառումը շարունակվել է եկեղեցու բակում, խարույկի շուրջ՝ ազգային երգ ու պարի ուղեկցությամբ։
* *«Գեղարքունյաց Ձմեռ 2020» մարզական փառատոն, «Գավառի ձմեռային մարզական խաղեր 2020» -* միջոցառումը կազմակերպվել է Գեղարքունիքի մարզպետարանի կողմից հայտարարված «Գեղարքունյաց Ձմեռ 2020» մարզական փառատոնի շրջանակներում։ Մարզական փառատոնին մասնակցել են Գավառի 7 հանրակրթական դպրոցների, Գավառի մարզադպրոցի աշակերտներն ու սաները։ Միջոցառման ընթացքում սաները ներկայացրել են ցուցադրական ելույթներ, իրենց ուժերը փորձել են 5 մարզաձևերում։ Մասնակիցներին իրենց երաժշտական կատարումներով ողջունել են «Գավառի՝ Հ․ Խաչատրյանի / Կոլոտի/ անվան արվեստի դպրոց» ՀՈԱԿ-ի և «Գավառի՝ Հ․ Թալալյանի անվան երաժշտական դպրոց» ՀՈԱԿ-ի սաները։ Մասնակից դպրոցները և աշակերտները Գավառ համայնքի ղեկավարի կողմից պարգևատրվել են գավաթներով և պատվոգրերով։
* *Մայիսի 9, Հայրենական մեծ պատերազմում հաղթանակի, Շուշիի ազատագրման և Արցախի պաշտպանության բանակի ստեղծման տարեդարձ –*

հաշվի առնելով երկրում հայտարարված արտակարգ դրությունը, մայիսյան եռատոնի հոբելյանական տարին, պահպանվել են հակահամաճարակային կանոնները և համայնքում չեն կազմակերպվել մասսայական միջոցառումներ։ Համայնքից զոհված ազատամարտիկների ընտանիքի անդամները, ազատամարտիկները, պատերազմի հաշմանդամները Գավառ համայնքի ղեկավարի կողմից ստացել են դրամական պարգևներ։ Հայրենական Մեծ պատերազմին մասնակցած համայնքի 3 բնակիներին այցելել և համայնքի ղեկավարի անունից շնորհավորել, դրամական պարգևներ են հանձնել համայնքապետարանի աշխատակիցները՝ պահպանելով հակահամաճարակային կանոնները։

Համայնքում մշակութային կյանքի ակտիվացման նպատակով, ըստ իրենց աշխատանքային պլաններ միջոցառումներ են նախաձեռնել և իրականացրել Գավառի համայնքապետարանի ենթակայությամբ գործող 12 նախադպրոցական, արտադպրոցական և կրթամշակութային հաստատությունները։ Հարկ է նշել, որ մի շարք նախաձեռնություններ չեն իրականացվել երկրում հայտարարված արտակարգ դրության պատճառով՝ կանանց միամսյակին նվիրված միջոցառումների շարքը, Ապրիլի 24-ը, «Թաղիքի օր Գավառում» փառատոնը և այլն։

Երկրում հայտարարված արտակարգ դրության պայմաններում, համայնքապետարանի ենթակայության նախադպրոցական, արտադպրոցական և կրթամշակութային հաստատություններում աշխատանքները կազմակերպվել են հեռավար եղանակով, օգտագործելով ՏՏ ոլորտի տարբեր գործիքներ։ Հեռավար եղանակով աշխատել են բոլոր հաստատությունները, բացառությամբ Գավառի մարզադպրոցի։ Հեռավար եղանակով ուսուցումը 2 ամիս շարունակ, Գավառ համայնքի ղեկավարի կարգադրությամբ կազմակերպվել է անվճար։

Գավառ համայնքի բյուջեի միջոցներով բոլոր հաստատությունները համալրվել են հակահրդեհային պարագաներով։

Շարունակվել է համագործակցությունը հասարակական կազմակերպությունները հետ։ «Գավառի թիվ 5 մանկապարտեզ» ՀՈԱԿ-ը Վորլդ Վիժն Հայաստան Գավառ ՏԾ միջոցներով համալրվել է նոր մարզական գույքով և զարգացնող խաղերով։ Նույն ՀՈՍԿ-ում «ԱրԲես» ԱԿ-ի կողմից ներդրվել է 2 հաստիք՝ ֆիզիոթերապիստի և էրգոթերապիստի։ Համագործակիցների կողմից շարունակվել են նաև նախադպրոցական հաստատությունների մասնագետների կարողությունների և հմտությունների զարգացմանը նպաստող միջոցառումները։

Հարկ է նշել, որ արտադպրոցական հաստատությունների սաները, ինչպես մինչև երկրում արտակարգ դրություն հայտարարելը, այնպես էլ դրանից հետո շարունակել են ակտիվորեն մասնակցել մարզային, հանրապետական և միջազգային մրցույթ-փառատոններին, զբաղեցնելով տարբեր հորիզոնականներ, արժանանալով մրցանակների և պատվոգրերի։